Sjö sitja nú í gæsluvarðhaldi í tengslum við morð á ungum manni í Rauðagerði um síðustu helgi. Þrír menn voru úrskurðaðir í gæsluvarðhald í gærkvöld, en einni konu sleppt.
Einn Íslendingur situr í varðhaldi, en hinir sex eru útlendingar, meðal annars frá Litháen og Albaníu. Allir eru grunaðir um einhvers konar tengsl við morðið á þrjátíu og þriggja ára manni frá Albaníu, Armando Baquiri, sem var skotinn til bana fyrir utan heimili sitt í Rauðagerði laust fyrir miðnætti á laugardagskvöld. Armando var skotinn nokkrum sinnum með skammbyssu, meðal annars í hnakkann, þegar hann var að koma heim til sín og er talið að beðið hafi verið eftir honum þar. Lögreglan telur sig hafa skotmanninn í haldi en hefur lítið viljað gefa upp um möguleg tengsl hinna við glæpinn. Á annan tug húsleita hafa verið gerðar víða um land, meðal annars á höfuðborgarsvæðinu, á Suðurlandi og Norðurlandi. Lögreglan hefur tekið þar hina ýmsu muni, allt frá smámunum upp í ökutæki, eins og það var orðað. Fjögur voru handtekin í fyrrakvöld og þrír úrskurðaðir í gæsluvarðhald í gærkvöld. Konu var sleppt.
Lögreglan segir að þetta sé ein flóknasta og stærsta rannsókn sem hún hefur þurft að fást við síðustu ár. Allt kapp er lagt á að átta sig á tengslum mannanna, mögulegar ástæður sem gætu legið að baki og hvort morðið hafi verið fyrirskipað og skipulagt. Rannsókninni miðar nokkuð vel, samkvæmt upplýsingum frá lögreglu.
Sjö eru í gæsluvarðhaldi í tengslum við rannsókn lögreglunnar á morði á ungum manni í Rauðagerði um síðustu helgi. Þrír menn voru úrskurðaðir í gæsluvarðhald í gærkvöld, en einni konu sleppt. 